FI Euroopan unionin virallinen lehti C 321/4

Julkisen palvelun velvoitteen asettaminen Saksan sisäiselle lentoliikenteelle neuvoston asetuksen (ETY) N:o 2408/92 mukaisesti

(2004/C 321/04)

(ETA:n kannalta merkityksellinen teksti)

1. Saksan liittotasavallan hallitus on päättänyt muuttaa seuraavalla tavalla julkisen palvelun velvoitteita, jotka on asetettu yhteisön lentoliikenteen harjoittajien pääsystä yhteisön sisäisen lentoliikenteen reiteille 23. heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan alakohdan a mukaisesti ja jotka on viimeksi julkaistu Euroopan yhteisöjen virallisessa lehdessä C 113, 18.4.2001, sivu 10:

2. Julkisen palvelun velvoitteet ovat seuraavat:

2.1 Reitit

Säännöllinen lentoliikenne reitillä Hof—Frankfurt am Main.

2.2 Lentovuorojen vähimmäistiheys

Vähintään kolme edestakaista lentoa päivittäin maanantaista perjantaihin siten, että lennoilta on jatkoyhteys Frankfurt am Mainista lähteville lentoreiteille. Tämä vaatimus on voimassa koko vuoden, kuitenkin niin, että lentojen määrää voidaan vähentää joulun ja uudenvuoden välillä.

2.3 Paikkakapasiteetti

Kapasiteetin on oltava vähintään 540 matkustajapaikkaa viikossa (36 paikkaa kullakin lennolla × 3 päivittäistä lentoa × 5 päivää viikossa) reitillä Hof—Frankfurt am Main. Kapasiteettivaatimukset ovat voimassa koko vuoden.

2.4 Lentoaikataulut

Lennot on suoritettava ilman välilaskua siten, että ensimmäinen lähtö Hofista on aikaisintaan kello 6.00 ja viimeinen tulo Hofiin viimeistään kello 22.30.

Frankfurt am Mainissa on varattu seuraavat tulo- ja lähtöajat:

— tulo Frankfurtiin: 7.00 (pe), 7.10 (ma—to), 11.05 (ma—pe), 19.50 (ma—pe),

— lähtö Frankfurtista: 7.45 (ke—pe), 8.15 (ti), 8.25 (ma), 17.20 (ma—pe), 20.35 (ti, pe), 20.55 (ma, ke), 21.00 (to)

2.5 Lentokalusto:

Vaadituilla lennoilla on käytettävä vähintään 36 matkustajalle rekisteröityjä paineistettuja lentokoneita.

Lentoliikenteen harjoittajien on kiinnitettävä huomiota teknisiin ja toiminnallisiin olosuhteisiin Hofin lentoasemalla (ks. Saksan liittotasavallan ilmailukäsikirja Luftfahrthandbuch für die Bundesrepublik Deutschland).

2.6 Hinnat:

Yhdensuuntaisen lennon korkein perushinta välillä Hof—Frankfurt am Main saa olla enintään 5 prosenttia korkeampi kuin yhdensuuntaisen lennon korkein perushinta välillä Nürnberg—Frankfurt am Main. Yhdensuuntaisen lennon korkein perushinta välillä Nürnberg—Frankfurt am Main oli vuoden 2004 tammikuussa alv mukaan luettuna, mutta ilman lentokenttämaksuja 196 euroa.

On huolehdittava siitä, että lentoyhtiöt tekevät IATA:n sääntöjen mukaiset sopimukset jatkolentojen hinnoista.

2.7 Paikkojen myynti

Lentopaikkojen myynnissä on käytettävä vähintään yhtä tietokonepohjaista paikanvarausjärjestelmää.

2.8 Palvelun jatkuvuus

Suoraan lentoliikenteen harjoittajasta johtuvista syistä peruutettujen lentojen määrä ei saa ylittää vuoden aikana kahta prosenttia suunnitelluista lennoista.

3. Tarjouspyyntö

Lentoliikenteen harjoittajille ilmoitetaan, että säännöllisen lentoliikenteen harjoittamisesta julkaistaan tarjouskilpailu, jonka voittaja saa harjoittaa lentoliikennettä edellä mainitulla välillä 1.04.2005 alkaen. Euroopan unionin virallisessa lehdessä julkaistaan piakkoin asetuksen (ETY) N:o 2408/92 4 artiklan 1 kohdan d alakohdan mukaisesti asiaa koskeva tarjouspyyntö.

Lisätietoja saa osoitteesta:

Bayerisches Staatsministerium für Wirtschaft, Infrastruktur, Verkehr und Technologie D-80525 München Puhelin (089) 21 62-23 92 tai 21 62-23 50 Faksi (089) 21 62-25 88.

4. Nämä julkisen palvelun velvoitteet korvaavat komission ilmoituksessa mainitut velvoitteet, jotka julkaistiin 18.4.2001 Euroopan yhteisöjen virallisessa lehdessä C 113/10.